Venstremanden Morten Løkkegaards EU-projekt Den Nye Fortælling Om Europa har nu fået tilført yderligere 7,5 millioner kroner, så det kan leve videre i 2015. Det sker efter BT i sidste uge kunne fortælle, at projektet siden 2013 har kostet cirka 10 millioner kroner.

Et flertal i Europa-Parlamentet har under denne uges samling i Strassburg vedtaget at tilføre projektet flere millioner, og det møder kritik fra en dansk parlamentariker, der stemte nej:

- Det er fuldstændig forrykt, at man i dette parlament ikke har større respekt for skatteborgernes penge end at kaste dem i grams til et projekt, som allerede har kostet et tocifrede millionbeløb uden at påvise nogen effekt. Der er jo ingen af borgerne i Danmark eller resten af Europa, der kender noget til projektet og formentlig aldrig kommer til det, siger Anders Vistisen, medlem af Europa-Parlamentet for Dansk Folkeparti, i en skriftlig kommentar.

LÆS OGSÅ:

BT kunne i sidste uge fortælle, at den forhenværende danske europa-parlamentarikers projekt, Den Nye Fortælling Om Europa, har kostet skatteyderne cirka 10 millioner kroner siden 2013. Det mødte af Morten Løkkegaards politiske modstandere kritik og blev stemplet som ‘absurd’ og ‘et klassisk eksempel på, at systemet ikke har respekt for skatteydernes penge.’

Men også forfatter Per Nyholm, der har været en del af projektet, sagde til BT, at ‘man må erkende, at det er endt som en fiasko.’ Selv kaldte Morten Løkkegaard kritikken ‘noget vrøvl’ og ‘latterlig’.

En ny fortælling

Morten Løkkegaard, der har været næstformand i Europa-Parlamentets Kulturudvalg, satte sig i sin tid i spidsen for projektet, der op til EU-valget i maj i år skulle skabe en ‘ny fortælling’ om EU, som de senere år har oplevet en dalende folkelig opbakning i store dele af Europa.

LÆS OGSÅ:

20 europæiske kulturpersonligheder, kunstnere og intellektuelle blev samlet, og i løbet af 10 måneder udformede de et charter - en fem sider lang tekst. De 20s opgave var at ‘formulere et charter, som supplerer den eksisterende Europa-fortælling om fred og frihed gennem samhandel.’

De udvalgtes tekst blev bl. a. trykt som kronik i Politiken under overskriften ‘Vi efterlyser en ny renæssancetid i Europa’ og præsenteret for den tyske forbundskansler Angela Merkel og daværende formand for EU-Kommissionen Manuel Barroso ved en højtidelighed i Berlin 1. marts i år.

Gruppen nåede efter 10 måneders arbejde bl.a. frem til, at ‘Europa er en sindstilstand og langt mere end en gruppe nationalstater’ ligesom ‘Europa er en sindstilstand, der deles af borgere på hele kontinentet’ og ‘Europa er en sindstilstand med dybe rødder i fælles kulturelle værdier.’

I denne uge sikrede et flertal i Europa-Parlamentet så, at projektet lever videre i 2015. Det forarger Anders Vistisen:

- Selvom jeg fra budgetudvalget efterhånden er vant til, at det helt hæmningsløse forhold, der i EU er til at bruge andre folks penge, så chokerede det mig faktisk, at dette projekt bare får 7,5 mio. kr. yderligere uden mine kollegaer så meget som løftede et øjenbryn. Det viser i alt sin enkelthed, hvor ligeglade man er med skattekroner i EU-systemet, siger han.

Morten Løkkegaard afviste i sidste uge kritikken og direkte adspurgt om, han mener, at der er tale om god forvaltning af skattekroner, svarede han:

- Ja. Og jeg mener, at det er dybt, dybt nødvendigt. Det er noget vrøvl, at jeg har smidt rundt med skatteydernes penge. Projektet er kulturelt og handler om at få en samtale i gang. Det er ikke noget, Vistisen, der vil lukke projektet ned, kan måle og veje i sin lille økonomi-kasse.

LÆS OGSÅ:

Han forklarede også, at det nu gælder om, at få bredt projektet ud, så det også rammer unge mennesker:

- Det er fuldstændig rigtigt, at sådan en tekst ikke er nok til at få unge mennesker til at gå ind i en diskussion af, hvad det vil sige at være europæer. Man kunne f. eks. få skabt et ambassadør-korps bestående af de unges rollemodeller. Men man er nødt til at tage en ting ad gangen. Gode kræfter i Europa-Parlamentet har besluttet at fortsætte projektet. Og det er jeg glad for, sagde han.